***Csongrád Város Polgármesterétől.***

Önk/173-5/2019. „**M”**

# E l ő t e r j e s z t é s

Csongrád Város Önkormányzata Képviselő-testületének

***2019. október 24-ei alakuló ülésére.***

**Tárgy:** Javaslat az önkormányzat és szervei Szervezeti és Működési Szabályzatáról szóló 1/2013. (I.31.) önkormányzati rendelet (továbbiakban: SZMSZ) módosítására.

***Tisztelt Képviselő-testület !***

A 2019. október 13-án megtartott önkormányzati képviselő- és polgármester választáson megválasztott képviselőkkel történt egyeztetések alapján a Szervezeti és Működési Szabályzat módosítására teszek javaslatot. A módosítások megtétele teremti meg jogalapját azoknak a szervezeti változásoknak, amelyekre az egyeztetések szerint, az alakuló ülés további részében kívánok javaslatot tenni.

**1./** Az egyeztetések alapján arra teszek javaslatot, hogy a képviselő-testület a korábbi 4 helyett, 3 állandó bizottságot hoz létre, 5 és 7 fős létszámmal, melyek a következők:

1. Városgazdasági, Ügyrendi-és Összeférhetetlenségi Bizottság (7 fő)

2. Oktatási, Művelődési-és Sport Bizottság (5 fő)

3. Egészségügyi és Szociális Bizottság (5 fő)

A folyamatos feladatellátás érdekében indokolt az újonnan létrejövő, illetve az átalakuló bizottságok feladat-és hatáskörének átmeneti rendezése, amit a rendelet-tervezet mellékletei tartalmaznak. Az önkormányzati törvény előírásainak megfelelően hamarosan sor kerül az önkormányzati SZMSZ átfogó felülvizsgálatára, melynek részét képezi a bizottsági feladat és hatáskörök vizsgálata is.

**2./** A hatályos SZMSZ 35. § (1) bekezdése szerint a képviselő-testület 1 társadalmi megbízatású alpolgármestert választ.

Az egyeztetések szerint javasolom, hogy az SZMSZ 1 fő főállású és 1 fő társadalmi megbízatású alpolgármestermegválasztásáról rendelkezzen.

**3./** A javasolt módosító rendelkezések azonnali kihirdetésével egyidejű hatálybaléptetését javasolom, hogy az alakuló ülés egyes további napirendjei tárgyalásakor ezek kerülhessenek alkalmazásra.

Tisztelt Képviselő-testület !

Kérem az előterjesztés megvitatását, és javasolom az SZMSZ módosításáról szóló rendelet megalkotását a tervezet szerint.

Csongrád, 2019. október 22.

Bedő Tamás

polgármester

**Csongrád Város Önkormányzata Képviselő-testületének**

***……/2019. /X. ….../önkormányzati***

***r e n d e l e t***

*(*Tervezet*)*

***Az önkormányzat és szervei Szervezeti és Működési Szabályzatáról*** szóló 1//2013. /I. 31./ önkormányzati rendelete módosításáról

Csongrád Város Önkormányzatának Képviselő-testülete „Magyarország helyi önkormányzatairól” szóló 2011. évi CLXXXIX. tv. (továbbiakban:Mötv.) 53. § /1/ bekezdése alapján, Magyarország Alaptörvénye 32. cikk (2) bekezdésében meghatározott feladatkörében eljárva a következőt rendeli el:

1. **§** A rendelet ***8.§ (2) bekezdése*** helyébe a következő új bekezdés lép:

A Képviselő-testület üléseit a Polgármester hívja össze, a Polgármester akadályoztatása esetén az ülést a főállású alpolgármester jogosult összehívni. A polgármesteri és az alpolgármesteri tisztségek egyidejű betöltetlensége, illetve akadályoztatásuk esetén a Városgazdasági, Ügyrendi- és Összeférhetetlenségi Bizottság döntése alapján, annak elnöke hívja össze az ülést.

**2.§** A rendelet ***28. § (1) bekezdése helyébe*** a következő lép:

(1) A képviselő-testület az önkormányzat feladatai eredményes ellátása, a testületi döntések előkészítése, végrehajtásának szervezése és ellenőrzése érdekében a következő állandó bizottságokat hozza létre:

***1. Városgazdasági, Ügyrendi-és Összeférhetetlenségi Bizottság 7 fő***

***2. Oktatási, Művelődési-és Sport Bizottság 5 fő***

***3. Egészségügyi és Szociális Bizottság 5 fő***

**3.§** A rendelet 29. § (3) bekezdés b.) pontja az alábbiak szerint módosul:

b.) az alpolgármestereket,

**4.§** A rendelet 30. § (2) és (3) bekezdései helyébe az alábbi rendelkezés lép:

(2) Az (1) bekezdésben foglaltakon túl

A **Városgazdasági, Ügyrendi- és Összeférhetetlenségi Bizottság**

- javaslatot tesz a polgármester illetményének, és az alpolgármesterek illetményének, illetve tiszteletdíjának módosítására,

- véleményezi az önkormányzat költségvetését és a végrehajtásáról szóló beszámolót,

- ellátja az Mötv. 120. § (1)-(2)bekezdéseiben meghatározott ellenőrzési feladatokat.

- véleményezi a rendelet-tervezeteket, vizsgálja a hatályosulásukat,

- képviselő tagjai ellátják az Mötv.-ből, illetve az SZMSZ-ből adódó ügyrendi feladatokat,

- nyilvántartja és ellenőrzi a képviselők és a polgármester vagyonnyilatkozatait,

- figyelemmel kíséri és segíti az önkormányzati rendeletek és határozatok uniós jogharmonizálását,

- kivizsgálja az önkormányzati képviselő összeférhetetlenségének a megállapítására irányuló kezdeményezést,

- nyilvántartja és ellenőrzi a képviselők és a polgármester, valamint a hozzátartozóik vagyonnyilatkozatait.

(3) A bizottság (1)-(2) bekezdésekben meghatározott keretek közötti részletes feladatköreit 3-5 számú mellékletei tartalmazzák.

**5. §** A rendelet 35. §-a helyébe az alábbi új rendelkezések lépnek:

(1) A Képviselő-testület a polgármester helyettesítésére, munkájának segítésére tagjai közül 1 főállású és 1 társadalmi megbízatású alpolgármestert választ.

(2) A polgármestert – távolléte esetén – általános helyettesként a főállású alpolgármester helyettesíti. A polgármester és az alpolgármesterek egyidejű akadályoztatása vagy távolléte esetén a polgármestert a Városgazdasági, Ügyrendi- és Összeférhetetlenségi Bizottság elnöke helyettesíti.

**6.§** A rendelet **45.§ (4) bekezdése** helyébe az alábbi rendelkezés lép:

(4) **A Szabályzat mellékletei:**

1.) A képviselő-testület ülésein tanácskozási joggal résztvevő önszerveződő közösségek jegyzéke.

2.) A kötelező és nem kötelező önkormányzati feladatok.

3.) A Városgazdasági, Ügyrendi-és Összeférhetetlenségi Bizottság feladatai.

4./ Az Oktatási, Művelődési és Sport Bizottság feladatai.

5.) Az Egészségügyi és Szociális Bizottság feladatai.

6.)Az önkormányzati képviselő, polgármester, alpolgármesterek és a vele közös háztartásban élő házas- vagy élettársa, valamint gyermeke vagyonnyilatkozatának nyilvántartási szabályai, és az ellenőrzési eljárás rendje.

7.)A polgármesteri tanácsadó feladatai.

8.)Az előterjesztések tartalmi és formai követelményeinek, az önkormányzati rendelet-tervezetek előterjesztésének szabályai.

9.) A Bokrosi Városrészi Önkormányzat területi leírása

10./ Csongrád Városi Önkormányzat alaptevékenységének kormányzati funkciók szerinti besorolása

**7.§** (1) A rendelet kihirdetése után, azonnal hatályba lép.

(2) A rendelet ***azonnali kihirdetéséről*** a jegyző gondoskodik.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja: 2019. október 24-én, …….. óra

Dr. Juhász László

jegyző